རིང་བརྒྱུད་ཁྲོམ་ཚོགས་ཀྱི་གསོལ་འདེབས་ཕོ་ཉ་མྱུར་མགྱོགས་རྗེ་ཡང་དགོན་པས་མཛད་འཕྲོ་རི་ཆོས་སྐོར་གསུམ་གྱི་བརྒྱུད་འདེབས་སུ་བྱས་པ། རྗེ་མཁྱེན་པས་གཟིགས་ཤིག་དྲི་མེད་ཡེ་ཤེས་སྤྱན། །བརྩེ་བས་དགོངས་ཤིག་བྱམས་མགོན་ཆོས་ཀྱི་རྗེ། །མཁྱེན་བརྩེའི་ཐུགས་མངའ་དམ་པ་རྗེ་བཙུན་རྣམས། །བཀའ་དྲིན་དྲན་ནོ་བཀའ་བརྒྱུད་བླ་མ་རྣམས། །བརྒྱུད་པ་འཛིན་ནོ་རྣམ་ཐར་བྱིན་གྱིས་རློབས། །དབང་ཕྱུག་བརྒྱད་ལྡན་རྒྱལ་བ་རྡོ་རྗེ་འཆང་། །བསྟན་པའི་མཛོད་འཛིན་རྒྱལ་སྲས་གསང་བའི་བདག །མི་སློབ་ཟུང་འཇུག་མངོན་གྱུར་ས་ར་ཧ། །བཀའ་དྲིན་དྲན་ནོ་བཀའ་བརྒྱུད་བླ་མ་རྣམས། །བརྒྱུད་པ་འཛིན་ནོ་རྣམ་ཐར་བྱིན་གྱིས་རློབས། །འཁོར་ལོ་སྡོམ་པས་རྗེས་ཟུང་ཉ་ལྟོ་པ། །རླུང་སེམས་ནམ་མཁའི་གོས་ཅན་ཀླུ་གྲུབ་མགོན། །རྡོ་རྗེ་ལུས་ཀྱི་དོན་རྟོགས་བི་རུ་པ། །བཀའ་དྲིན་དྲན་ནོ་བཀའ་བརྒྱུད་བླ་མ་རྣམས། །བརྒྱུད་པ་འཛིན་ནོ་རྣམ་ཐར་བྱིན་གྱིས་རློབས། །བདེ་ཆེན་ཐིག་ལེའི་སྐུ་བརྙེས་རྒྱལ་པོ་ཛ། །བརྟུལ་ཞུགས་ཕྲིན་ལས་མཐར་ཕྱིན་པདྨ་འབྱུང་། །དབུ་མའི་ནང་དུ་གཉིད་ལོག་ལྭ་བ་པ། །བཀའ་དྲིན་དྲན་ནོ་བཀའ་བརྒྱུད་བླ་མ་རྣམས། །བརྒྱུད་པ་འཛིན་ནོ་རྣམ་ཐར་བྱིན་གྱིས་རློབས། །ཁ་སྦྱོར་པང་དུ་འཁྱུད་པའི་ཌོཾ་བི་པ། །རྩ་རླུང་དྷཱུ་ཏིར་དྭངས་པའི་དྲིལ་བུ་པ། །རླུང་སེམས་དབང་དུ་འདུས་པའི་ནག་པོ་པ། །བཀའ་དྲིན་དྲན་ནོ་བཀའ་བརྒྱུད་བླ་མ་རྣམས། །བརྒྱུད་པ་འཛིན་ནོ་རྣམ་ཐར་བྱིན་གྱིས་རློབས། །འཛམ་གླིང་རྒྱན་མཆོག་རྣལ་འབྱོར་བཅུ་ཕྲག་བརྒྱད། །བཀའ་བཞི་བརྒྱུད་པའི་བཅུད་བསྡུས་ཏིལླི་པ། །མཁས་པས་མི་བརྗེད་གཟུངས་ཐོབ་ནཱ་རོ་པ། །བཀའ་དྲིན་དྲན་ནོ་བཀའ་བརྒྱུད་བླ་མ་རྣམས། །བརྒྱུད་པ་འཛིན་ནོ་རྣམ་ཐར་བྱིན་གྱིས་རློབས། །བླ་མེད་སྔགས་ཀྱི་སྡོང་པོ་ཏི་པུ་པ། །བཀའ་དྲིན་མཉམ་མེད་སྐྱེས་མཆོག་མར་པའི་ཞབས། །སྒྲུབ་བརྒྱུད་བསྟན་པའི་རྒྱལ་མཚན་མི་ལ་རྗེ། །བཀའ་དྲིན་དྲན་ནོ་བཀའ་བརྒྱུད་བླ་མ་རྣམས། །བརྒྱུད་པ་འཛིན་ནོ་རྣམ་ཐར་བྱིན་གྱིས་རློབས། །ལམ་མཆོག་ཕོ་ཉས་བགྲོད་པའི་རས་ཆུང་པ། །སྤྲུལ་པས་སྤྲུལ་པའི་བརྒྱུད་འཛིན་སྒམ་པོ་པ། །ལུང་དང་རྟོགས་པའི་དབང་ཕྱུག་མཐའ་རྩ་པ། །བཀའ་དྲིན་དྲན་ནོ་བཀའ་བརྒྱུད་བླ་མ་རྣམས། །བརྒྱུད་པ་འཛིན་ནོ་རྣམ་ཐར་བྱིན་གྱིས་རློབས། །དུས་གསུམ་རྣམ་མཁྱེན་རྒྱལ་བ་འབྲི་ཁུང་པ། །དོན་དམ་སྨྲ་བའི་སེང་གེ་ཁ་རག་གཉོས། །ངོ་མཚར་ནུས་པ་མཆོག་བརྙེས་དཔལ་ཆེན་རྒྭ། །བཀའ་དྲིན་དྲན་ནོ་བཀའ་བརྒྱུད་བླ་མ་རྣམས། །བརྒྱུད་པ་འཛིན་ནོ་རྣམ་ཐར་བྱིན་གྱིས་རློབས། །ཐུགས་རྗེས་ཁྲོས་པའི་གར་མཛད་སྐྱེ་མེད་ཞང་། །བདེ་རླུང་སེམས་ལ་དབང་ཐོབ་གླིང་ཆེན་རས། །དུས་གསུམ་སངས་རྒྱས་སྤྲུལ་པ་གཙང་པ་རྒྱ། །བཀའ་དྲིན་དྲན་ནོ་བཀའ་བརྒྱུད་བླ་མ་རྣམས། །བརྒྱུད་པ་འཛིན་ནོ་རྣམ་ཐར་བྱིན་གྱིས་རློབས། །མཐུ་ཆེན་བདུད་ལས་རྒྱལ་བ་སྤྱན་སྔ་བ། །ས་གསུམ་འགྲན་ཟླ་བྲལ་བའི་ཀོ་བྲག་པ། །སྐུ་གསུམ་བདེ་ཆེན་རྒྱལ་བ་རྒོད་ཚང་པ། །བཀའ་དྲིན་དྲན་ནོ་བཀའ་བརྒྱུད་བླ་མ་རྣམས། །བརྒྱུད་པ་འཛིན་ནོ་རྣམ་ཐར་བྱིན་གྱིས་རློབས། །གནས་ལྔ་རིག་པའི་པཎ་ཆེན་ས་སྐྱ་པ། །སྔགས་འཆང་གྲུབ་པ་བརྙེས་པའི་རྫིང་བུ་པ། །སྙན་རྒྱུད་གདམས་པའི་གཏེར་མཛོད་གྲོད་ཆུང་བ། །བཀའ་དྲིན་དྲན་ནོ་བཀའ་བརྒྱུད་བླ་མ་རྣམས། །བརྒྱུད་པ་འཛིན་ནོ་རྣམ་ཐར་བྱིན་གྱིས་རློབས། །དངོས་འཛིན་འཁྲུལ་པ་ཞིག་པའི་ར་ས་པ། །སྐུ་བཞིའི་དབང་ཕྱུག་རྒྱལ་བ་ཡང་དགོན་པ། །བླ་མ་མཉེས་མཛད་སྤྱན་སྔ་རིན་ཆེན་ལྡན། །བཀའ་དྲིན་དྲན་ནོ༴ བརྒྱུད་པ་འཛིན་ནོ༴ སྒྲུབ་ལ་བརྩོན་མཛད་ཟུར་ཕུག་རིན་ཆེན་དཔལ། །ཉམས་རྟོགས་མཐར་ཕྱིན་རྗེ་བཙུན་འབའ་ར་བ། །མཁས་གྲུབ་ཆེན་པོ་ནམ་མཁའ་སེང་གེའི་ཞབས། །བཀའ་དྲིན་དྲན་ནོ་བཀའ་བརྒྱུད་བླ་མ་རྣམས། །བརྒྱུད་པ་འཛིན་ནོ་རྣམ་ཐར་བྱིན་གྱིས་རློབས། །ཟབ་རྒྱས་ཆོས་ཀྱི་མཛོད་འཛིན་ཡེ་ཤེས་མཚན། །འགྲོ་བའི་མགོན་པོ་དབང་ཕྱུག་བློ་གྲོས་དང་། །བཀའ་བརྒྱུད་ཀུན་འདུས་རྒྱལ་དབང་ཆོས་ཀྱི་རྗེ། །བཀའ་དྲིན་དྲན་ནོ་བཀའ་བརྒྱུད་བླ་མ་རྣམས། །བརྒྱུད་པ་འཛིན་ནོ་རྣམ་ཐར་བྱིན་གྱིས་རློབས། །གསང་སྔགས་སྡོང་པོ་རྒྱལ་མཚན་དཔལ་ཐུགས་སྲས། །གདམས་པའི་གཏེར་མཛོད་གཞོན་ནུ་རྒྱལ་མཚན་དང་། །བཀའ་དྲིན་དྲན་ནོ་བཀའ་བརྒྱུད་བླ་མ་རྣམས། །བརྒྱུད་པ་འཛིན་ནོ་རྣམ་ཐར་བྱིན་གྱིས་རློབས། །སྐུ་གསུམ་དབྱེར་མེད་མཚན་ལྡན་ཆོས་དབྱིངས་པ། །གྲུབ་པའི་བཅུད་བསྡུས་བྱ་བྲལ་བློ་བཟང་མཚན། །དོན་གཉིས་མཐར་ཕྱིན་སྐྱེས་མཆོག་སྨོན་ལམ་པ། །བཀའ་དྲིན་དྲན་ནོ་བཀའ་བརྒྱུད་བླ་མ་རྣམས། །བརྒྱུད་པ་འཛིན་ནོ་རྣམ་ཐར་བྱིན་གྱིས་རློབས། །གནས་ལུགས་མངོན་གྱུར་གྲུབ་ཆེན་བློ་གྲོས་མཆོག །གྲུབ་པའི་དབང་ཕྱུག་ངག་དབང་ཆོས་ཀྱི་རྒྱལ། །བདེ་ཆེན་དགའ་བཞིའི་མཐར་སོན་ཆོས་ཀྱི་གྲགས། །བཀའ་དྲིན་དྲན་ནོ༴ བརྒྱུད་པ་འཛིན་ནོ༴ སྲིད་ཞིའི་འདྲེན་མཆོག་མཉམ་མེད་ཀུན་སྤངས་རྗེ། །ཡོངས་འཛིན་མཁས་པའི་དབང་པོ་པདྨ་དཀར། །ཡབ་སྲས་བརྒྱུད་པར་བཅས་པའི་རྗེ་བཙུན་དང་། །བཀའ་དྲིན་མཉམ་མེད་རྩ་བའི་བླ་མ་ལ། །བཀའ་དྲིན་དྲན་ནོ་བཀའ་བརྒྱུད་བླ་མ་རྣམས། །བརྒྱུད་པ་འཛིན་ནོ་རྣམ་ཐར་བྱིན་གྱིས་རློབས། །རྩ་བ་བརྒྱུད་པའི་བླ་མ་ཁྱེད་རྣམས་ལ། །རབ་གུས་གདུང་བ་ཆེན་པོས་གསོལ་བ་འདེབས། །ད་ལྟ་ཉིད་དུ་འདུག་ས་འདི་ཉིད་དུ། །བདག་གི་སྙིང་གི་པདྨོ་ཁ་ཕྱེ་ལ། །ཁྱེད་ཀྱི་ཐུགས་མཛོད་ཡེ་ཤེས་བསྟན་དུ་གསོལ། །མ་བཅོས་གཉུག་མའི་གནས་ལུགས་རྟོགས་སུ་གསོལ། །རང་བྱུང་ཡེ་ཤེས་རང་ལ་འཆར་དུ་གསོལ། །ཡུལ་མེད་སྒྲིབ་མེད་ཕྱོགས་མེད་བསྟན་དུ་གསོལ། །རླུང་སེམས་དབུ་མའི་ཁྱིམ་དུ་གཞུག་ཏུ༴ གཟུང་འཛིན་ཡིད་ཀྱི་འགྲོ་འོང་བཅད་དུ༴ གདུལ་བྱ་ཀུན་མཁྱེན་ས་ལ་འགོད་དུ༴ ཁམས་གསུམ་འཁོར་བའི་རྒྱུན་ལམ་བཅད་དུ༴ ལུས་ངག་ཡིད་ལ་སྐུ་གསུང་ཐུགས་འཕོས་ཏེ། །མྱུར་དུ་ཁྱེད་རང་ལྟ་བུར་བྱིན་གྱིས་རློབས། །བདག་ཅག་ཁྱེད་ལ་ལྟོས་པའི་བུ་བརྒྱུད་རྣམས། །བློ་འགེལ་ལྟོས་གྱུར་ཅི་མཛད་ཁྱེད་རང་ཤེས། །མཁྱེན་པས་གཟིགས་ལ་ཐུགས་རྗེས་བསྐྱབ་ཏུ་གསོལ། །